গাইবান্ধা-পূর্ব, ৯ মে সোমবার : অদ্য বাদ আছর আহলেহাদীছ আন্দোলন বাংলাদেশ গাইবান্ধা-পূর্ব সাংগঠনিক যেলার উদ্যোগে যেলার সাঘাটা থানাধীন আমদির পাড়া আহলেহাদীছ জামে মসজিদ প্রাঙ্গণে অনুষ্ঠিত সুধী সমাবেশে প্রধান অতিথির ভাষণে মুহতারাম আমীরে জামাআত প্রফেসর ডঃ মুহাম্মাদ আসাদুল্লাহ আল-গালিব উপরোক্ত কথা বলেন। তিনি বলেন, মুনাফিকের অন্যতম আলামত হচ্ছে- আমানতে খেয়ানত করা। আর কুরআনের ঘোষণা অনুযায়ী মুনাফিকদের স্থান হচ্ছে জাহান্নামের সর্বনিম্ন স্তরে। তিনি বলেন, আমাদের উদ্যোগে প্রতিষ্ঠিত এখানকার শিমুলবাড়ী মাদরাসা এবং উক্ত মাদরাসা পরিচালনার জন্য ক্রয়কৃত ২৮ বিঘা জমি ও জুমারবাড়ী নূরা জাহিম হাসপাতাল অত্রাঞ্চলের অধিবাসীদের নিকটে আল্লাহর পবিত্র আমানত। আল্লাহর পক্ষ হতে এগুলো রক্ষণাবেক্ষণের দায়িত্ব আপনাদের। এর সামান্যতম খেয়ানত হলে ক্বিয়ামতের দিন বিচারের কাঠগড়ায় অপমানিত ও লাঞ্ছিত হয়ে জাহান্নামে নিক্ষিপ্ত হতে হবে। যারা ঐ জমি বিক্রি করবে এবং যারা খরীদ করবে, উভয়ে খিয়ানতকারীদের অন্তর্ভুক্ত হবে। তিনি শিমুলবাড়ী মাদরাসা ও জুমারবাড়ী হাসপাতালের বর্তমান বেহাল দশার জন্য দায়ী ব্যক্তিদের বিরুদ্ধে সোচ্চার হয়ে এগুলিকে রক্ষার জন্য এলাকাবাসীর প্রতি আহবান জানান। তিনি গ্রামে গ্রামে সংগঠন কায়েম করে সম্মিলিতভাবে সর্বত্র পবিত্র কুরআন ও ছহীহ হাদীছের দাওয়াত পৌঁছে দেওয়ার আহবান জানান।  যেলা আন্দোলন-এর সভাপতি মাওলানা আহসান আলী প্রধান -এর সভাপতিত্বে অনুষ্ঠিত উক্ত সমাবেশে বিশেষ অতিথি হিসাবে উপস্থিত ছিলেন আন্দোলন-এর কেন্দ্রীয়  প্রচার ও প্রশিক্ষণ সম্পাদক ড. মুহাম্মাদ সাখাওয়াত হোসাইন, কেন্দ্রীয় শূরা সদস্য ড. এ.এস.এম. আযীযুল্লাহ, সোনামণি কেন্দ্রীয় পরিচালক ইমামুদ্দীন। প্রধান বক্তা হিসাবে উপস্থিত ছিলেন আল-মারকাযুল ইসলামী আস-সালাফী নওদাপাড়া, রাজশাহীর ভারপ্রাপ্ত অধ্যক্ষ মাওলানা আব্দুর রাযযাক বিন ইউসুফ। অন্যান্যের মধ্যে বক্তব্য রাখেন বাংলাদেশ আহলেহাদীছ যুবসংঘ-এর সাবেক কেন্দ্রীয় প্রচার সম্পাদক মাওলানা আবু তাহের, যেলা আন্দোলন-এর প্রচার সম্পাদক মাওলানা মাহবূবুর রহমান, যেলা আন্দোলন-এর উপদেষ্টা মাওলানা ফজলুর রহমান, স্থানীয় মনছুরহাট  হাইস্কুলের শিক্ষক মাওলানা আব্দুল জলীল, জালালিয়া হাফেযিয়া মাদরাসার শিক্ষক হাফেয আনীসুর রহমান প্রমুখ। সমাবেশে আরো উপস্থিত ছিলেন বগুড়া যেলা আন্দোলন-এর সভাপতি জনাব আব্দুর রহীম, আল-মারকাযুল ইসলামী আস-সালাফী নওদাপাড়ার শিক্ষক জনাব শামসুল আলম প্রমুখ।  উল্লেখ্য যে, ঐদিন বিকালে ঝড়-বৃষ্টি হওয়ায় সমাবেশের জন্য পূর্ব নির্ধারিত স্থান বাদিনার পাড়া সরকারী প্রাথমিক বিদ্যালয় মাঠে অনুষ্ঠান করা সম্ভব না হওয়ায় পার্শ্ববর্তী আমদিরপাড়া জামে মসজিদ ও তৎসংলগ্ন ঈদগাহ ময়দানে সমাবেশ অনুষ্ঠিত হয়। স্থানীয় যুবকেরা ঝড়-বৃষ্টি উপেক্ষা করে  ১৮টি মোটর সাইকেলে করে ১২ কিলোমিটার দূরবর্তী সোনাতলা থেকে মুহতারাম আমীরে জামাআতকে অভ্যর্থনা জানিয়ে নিয়ে যায় এবং রাত ৮-টার দিকে তিনি সেখানে পৌছেন। প্রতিকূল আবহাওয়া সত্ত্বেও রাত্রি ১১-টা পর্যন্ত পিন পতন নীরবতায় ঠাসাঠাসি বসে কষ্ট করে শ্রোতাগণ সাগ্রহে বক্তব্য শ্রবণ করেন। উল্লেখ্য যে, বায়আত ভঙ্গকারী ও বহির্গত সংগঠন হতে চিহ্নিত কয়েকজন ব্যক্তি উক্ত অনুষ্ঠান বানচালের জন্য প্রাণান্ত চেষ্টা চালিয়েও ব্যর্থ হয়। সম্মেলনের বিরুদ্ধে তাদের লিখিত আপত্তিকর লিফলেট বিতরণ করার সময় তাদের ভাড়াটিয়া চার জনকে জনগণ ধরে ফেলে এবং পরে  লিখিত মুচলেকা ও ক্ষমা ভিক্ষার বিনিময়ে তাদের ছেড়ে দেওয়া হয়। আল্লাহ পাকের মেহেরবাণীতে এদের সকল ষড়যন্ত্র নস্যাৎ হয়ে যায়। ফালিল্লা-হিল হাম্দ।